ተገልጋይና አገልጋይ ያከበረ
ከወትሮው የተለየ አዲስ ነገር ይስተዋልበታል። ህንፃው ከዚህ ቀደም ከነበረው በተለየ መንገድ ውብ እና ፅዱ ሆኗል። ደንበኞች በተዘጋጀላቸው የማረፊያ ስፍራ ተቀምጠው ተራቸው እስኪደርስ ይጠባበቃሉ። በውስጡ የሚገኙ የሠራተኛ ጠረጴዛዎች ላይ የተከማቹ ወረቀቶች እና የኮምፒዩተር ገመዶች አይታዩም። ልብ ብሎ ሁለንተናውን ላስተዋለ ሠራተኞቹ ላይ የሥራ መነሳሳትን ይመለከታል። ቢሮው በቴክኖሎጂና በዘመናዊ መልኩ በመደራጀቱ መነቃቃትን ፈጥሮላቸዋል። ይህ
ህንፃ ከዚህ ቀደም የክብሪት ቅርፅ ይዞ በመንግሥት መዋቅር ውስጥ ማህበረሰቡን እንዲያገለግል የተገነባው የየካ ክፍለ ከተማ ወረዳ 6 አይመስልም ነበር። እውነቱ ግን ይህ ነው። በቀድሞ ስሙ ‹‹ቀበሌ›› አሁን ደግሞ ‹‹ወረዳ›› እየተባለ የሚታወቀው የአዲስ አበባ ከተማ አስተዳደር የታችኛው መዋቅር ነው። ከዚህ ቀደም በማይስብ የሥራ አካባቢ እና ጥራት በሌለው የህንፃ ግንባታ ይዘቱ ይታወቃል። ወረዳ ስድስት ብቻ ሳይሆን በከተማዋ የሚገኙ 115ቱም ወረዳዎች የዚህ ቅሬታ አካል ናቸው። አገልግሎት ፈልገው በስፍራው የሚገኙ ባለጉዳዮችም የነገሩን ይህንኑ ነው። የአዲስ አበባ መስተዳድር ከንቲባ ጽህፈት ቤት ፕሬስ ሴክሬታሪ ፌቨን ተሾመ እንዳሉት በከተማዉ በሞዴልነት ተመርጠው ከአምስቱ ወረዳዎቹ በሦስት ወራት ውስጥ በአዲስ መንገድ ተሠርተው ተጠናቀዋል። ህንፃዎቹ ውስጣቸውም ለሥራ አመቺ በሆነ ሁኔታና ሙሉ በሙሉ ከእጅ ንክኪ ነፃ በሆነ ቴክኖሎጂ የተደራጁ ናቸው። በተለይም ለማህበረሰቡ የተሻለ አገልግሎት ለመስጠት እንዲያስችል ተደርጎ እድሳት ተደርጎላቸዋል። ‹‹ የእድሳቱ ሥራ ዋነኛው የለውጡ አካል ተደርጎ የሚወሰድ ነው›› የሚሉት ፕሬስ ሴክሬታሪያቷ በተለይ ወረዳዎች በቀጥታ ከህብረተሰቡ ጋር የሚገናኙ በመሆናቸው ተቋማቱን በማዘመን የተሻለ አደረጃጀት እንዲኖራቸው ለማድረግ ነው ። ከህንፃዎቹ ጥራት
እና እይታ ጀምሮ እድሳት በማድረግ የተቀላጠፈ አሠራር እንዲከተሉም እንቅስቃሴ መጀመሩን ተናግረዋል። በመሆኑም አምስት ወረዳዎች በሞዴልነት ተመርጠው እድሳቱ የተደረገላቸው ሲሆን ቀሪዎቹ 111 ወረዳዎች ደግሞ በቀጣዮቹ አራት ወራቶች ተመሳሳይ ሥራ እንደሚከናወንላቸው ገልፀዋል። ከህንፃው እድሳት እና ከቢሮ አደረጃጀት በተጨማሪ የከተማው አስተዳደር አዲስ ሶፍት ዌር በመግጠም የተገልጋዮችን አስተያየት የሚቀበልበት ኮምፒዩተራይዝድ ሲስተም እና የአገልግሎት አሰጣጥ ሥነ ሥርዓቱን የሚከታተልበት ቴክኖሎጂ በሞዴል ወረዳዎቹ ላይ መገጠሙንም ገልፀዋል። አቶ ወልደ ሰንበት ገብሬ ይባላሉ። የየካ ክፍለ ከተማ የኮንስትራክሽን ጽህፈት ቤት ኃላፊ ናቸው። በሞዴልነት እንዲታደሱ ከተመረጡ መካከል ወረዳ 6 እድሳቱ ሙሉ ለሙሉ ተጠናቆ አገልግሎት መስጠት መጀመሩን አረጋግጠዋል። ከዚህ ቀደም የነበረው የህንፃው ሁኔታ ለተገልጋዩም ሆነ ለሠራተኞቹ ምቹ እንዳልነበር በመግለፅ አሁን ግን ችግሩ መቀረፉን ያነሳሉ። በክፍለ ከተማው የሚገኙ ቀሪዎቹን 13 ወረዳዎች በተመሳሳይ መንገድ ለማደስ አቅጣጫ መቀመጡን ተናግረው በቅርብ ጊዜ ውስጥ እንደሚጀመርም አስታውቀዋል። እድሳት የተደረገለት ወረዳ ስድስት 3 ነጥብ 5 ሚሊዮን ብር ወጪ ተደርጎበታል። አቶ ንጉሴ ሐምዳ የቂርቆስ ክፍለ ከተማ የኮንስትራክሽን ጽህፈት ቤት ኃላፊ ናቸው። በሞዴልነት ከተመረጡት ወረዳዎች ውስጥ ወረዳ አራት መሆኑን ተናግረዋል። ከዚህ ቀደም የነበረው የወረዳው ህንፃ ለተገልጋይ ምቹ ያልነበረና እጅግ የተዝረከረከ እንደነበር አስታውሰዋል። ወረዳውን ለማደስ እስከ ሁለት ሚሊዮን ብር የሚደርስ የገንዘብ ወጪ መደረጉንና በደረጃ አንድ ኮንትራክተር መሠራቱንም ገልፀዋል። መረጃዎች እንደሚያመለክቱት
በማዕከላቱ የሚሰጠው አገልግሎት
በኔትወርክ የተሳሰረ ሲሆን
ተገልጋዮች ላይ የሚኖረውን
መጉላላትን መቀነስ ያስችላል።
ከዚህ በተጨማሪም በየወረዳዎቹ
የሚሠሩ ሥራዎች በሙሉ
እስከ ከንቲባ ጽህፈት
ቤት ድረስ በሚገኝ
የመረጃ ቋት ውስጥ
የሚሰበሰብና ክትትል የሚደረግባቸው
ይሆናል ተብሏል። በስማርት
ወረዳዎቹ አገልግሎቱን የሚሰጡ
ሠራተኞችም እንደየ ሥራ መደባቸው
የሚለያይ የጋራ መለያ
ልብስ (ዩኒፎርም) እንደሚኖራቸውም
ተገልጿል።አዲስ ዘመን
ሀምሌ 21/2011 ፎቶ፡- ዳኜ አበራ